半夏能主痰饮及腹胀者,为其体温而味辛性温。涎滑能润,辛温能散亦能润,故行湿而通大便,利窍而泄小便。所渭辛走气,能化液,辛以润之是矣。洁古云:半夏、南星治其痰,而咳嗽自愈;丹溪云:二陈能使大便润而小便长。聊摄成氏:半夏辛而散,行水气而润肾燥。
《本草蒙筌》:味辛、微苦,气平,生寒熟温。沉而降,阴中阳也。有毒。反乌头,恶皂荚。畏雄黄、生姜、干姜、秦皮、龟甲,忌羊肉、羊血、海藻、饴糖。使宜射干柴胡,经入足胆脾胃。久藏入药,同橘皮谓二陈。片则力峻,曲则力柔。总主诸痰,验证佐助。